
Text rozhodnutia
Súd: Krajský súd Prešov Spisová značka: 1To/6/2015 Identifikačné číslo súdneho spisu: 8714010468 Dátum vydania rozhodnutia: 18. 03. 2015 Meno a priezvisko sudcu, VSÚ: JUDr. Eva Pirkovská ECLI: ECLI:SK:KSPO:2015:8714010468.1 Uznesenie Krajský súd v Prešove v senáte zloženom z predsedu senátu JUDr. Evy Pirkovskej a sudcov JUDr. Evy Rešatkovej a JUDr. Vladimíra Monoka na verejnom zasadnutí konanom dňa 18.3.2015, v trestnej veci proti obž. Q. O. pre prečin nebezpečného vyhrážania podľa § 360 ods. 1, 2 písm. a/, b/ Tr. zákona, o odvolaní obžalovaného proti rozsudku Okresného súdu Poprad, sp. zn. 6T 124/2014 zo dňa 7.1.2015, takto r o z h o d o l : Podľa § 319 Tr. poriadku z a m i e t a odvolanie obžalovaného Q. O.. o d ô v o d n e n i e : Napadnutým rozsudkom uznal okresný súd obžalovaného Q. O. vinným z prečinu nebezpečného vyhrážania podľa § 360 ods. 1, ods. 2 písm. a/, b/ Tr. zákona s poukazom na ust. § 138 písm. a/ Tr. zákona a 139 ods. 1 písm. c/ Tr. zákona, a to na tom skutkovom základe, že - dňa 16.6.2014 v čase okolo 16.30 hod. na dvore rodinného domu na ul. B. K. č. XXX/XX v J. I., okres V., po predchádzajúcej slovnej hádke napadol svojho syna I. O., a to tak, že ho presne nezisteným počtom úderov, najmenej dva razy, udrel plastovým lavórom po chrbte a hlave a potom hodil po ňom sklenenú kompótovú fľašu, ktorou ho trafil do nohy, pričom mu nespôsobil zranenie vyžadujúce lekárske ošetrenie, následne Q. O. vošiel do kuchyne rodinného domu, pričom jeho syn I. O. vošiel do domu za ním, kde v kuchyni počul ako otec pred mamou naňho nadáva a keď videl, že otec pozerá televízor, na chodbe rodinného domu vypol elektrický istič, čo Q. O. nahnevalo, ihneď zobral z kuchynskej linky kuchynský nôž o veľkosti 31 cm a ako ho držal v ruke, šiel k svojmu synovi I. so slovami: „počkaj, ja ti dám“, čím syna I. vystrašil a tento z obavy pred jeho konaním zatvoril pred otcom dvere na kuchyni a tieto držal zo strany chodby tak, aby ich Q. O. z kuchyne neotvoril, a to do príchodu svojej matky Q. O., ktorá tieto dvere držala do doby, kedy jej syn I. nevybehne z domu, aby tak unikol pred svojim otcom, pričom Q. O. na otvorenie kuchynských dverí už žiadne úsilie nevyvíjal, avšak asi pred dvoma týždňami sa Q. O. dopustil obdobného konania, kedy tiež po predchádzajúcej slovnej hádke medzi ním a synom I. vybral z kuchynskej linky kuchynský nôž so slovami: „zabijem ťa počas spánku“, na čo syn I. O., vtedy z obavy pred jeho konaním z domu utiekol, a vrátil sa, až keď sa situácia upokojila, čím takto svojim konaním Q. O. vyvolal u svojho syna obavu, že svoje vyhrážky o tom, že ho zabije aj uskutoční. Za to mu podľa § 360 ods. 2 Tr. zákona s použitím § 37 písm. m/ Tr. zákona, § 38 ods. 2, 4 Tr. zákona uložil trest odňatia slobody vo výmere 16 mesiacov. Podľa § 48 ods. 2 písm. b/ Tr. zákona obžalovaného pre výkon uloženého trestu zaradil do ústavu na výkon trestu odňatia slobody so stredným stupňom stráženia. Podľa § 61 ods. 1 písm. a/ Tr. zákona mu uložil aj trest prepadnutia veci, a to 1 ks kuchynského noža o dĺžke čepele 17 cm s plastovou rukoväťou čiernej farby o dĺžke 14 cm. Proti tomuto rozsudku podal ihneď po jeho vyhlásení a poučení o opravnom prostriedku, priamo do zápisnice o hlavnom pojednávaní, obžalovaný tak proti výroku o vine, ako aj proti výroku a treste odvolanie, ktoré následne sám, aj prostredníctvom svojho obhajcu odôvodnil. V dôvodoch odvolania, ktoré podal sám obžalovaný, uvádza, že v žiadnom prípade nesúhlasí s tým, že by sa bol dopustil trestného činu nebezpečného vyhrážania, orgány činné v trestnom konaní to mali brať ako priestupok a nie ako trestný čin, keďže podľa jeho názoru sú to bežné hádky v hociktorej rodine medzi rodičom a dieťaťom. Keďže mal údajne syna udierať plastovým lavórom po hlave, v žiadnom prípade mu nechcel nijako ublížiť, pretože v dome mal k dispozícii oveľa viac iných predmetov, s ktorými ho mohol zraniť, čiže súd mal v prvom rade skúmať či a akou intenzitou bol útok voči synovi vedený. Čo sa týka kompótovej fľaše, nie je pravdou, že by mu ňou chcel nejako ublížiť, chcel ho iba zastrašiť, nakoľko je podľa jeho názoru neprípustné, aby sa dieťa takto neúctivo správalo k svojmu otcovi a vôbec ho nerešpektovalo. Taktiež je neprípustné, aby bol odsúdený iba na základe slov „počkaj, ja ti dám“, a vymyslenej verzie o kuchynskom noži, ktorý mal údajne držať v ruke a ohrozovať ho. Na údajnom noži sa však žiadne jeho stopy nenašli a ani nemohli, nakoľko historka o noži má iba dotvárať akúsi kriminálnu zápletku. Poukazuje pritom aj na zranenia, ktoré mu nie len v inkriminovaný deň spôsobil jeho syn, nestalo sa tak po prvýkrát, išlo o časté napádanie jeho osoby zo strany syna, nakoľko si bol dobre vedomý toho, že už mal nejaký problém so zákonom a často sa mu týmto vyhrážal, že ak nebude robiť tak, ako on povie, tak ho nechá zhniť v base, čo, ako vidí, sa mu darí. Aj on podal niekoľko trestných oznámení na syna, no orgány činné v trestnom konaní ich nebrali do úvahy, sú zohľadňované len práva jeho syna, ale na jeho práva, ktoré mu garantuje ústava, právny systém, nikto neprihliada a nerešpektuje ich. Taktiež poukazuje na odlišné výpovede jeho syna z prípravného konania a konania pred súdom, čo mu vyčítal aj sudca, a k čomu sa syn nevedel vyjadriť, čomu sa ani nečuduje, keďže jeho veľkým zlozvykom je klamstvo a vynucovanie si svojho prospechu. Čo sa týka vyjadrenia I. O., ktorý nebol priamym svedkom ako sa mal synovi vyhrážať, bol iba svedkom ich škriepky, chce poukázať na jeho vyjadrenie, že jeho syn pôsobil normálnym dojmom a nejavil žiadne známky strachu. Absolútne nerozumie výpovedi jeho švagrinej, ktorá v inkriminovaný deň mala byť 1000 km vzdialená v Nemecku a vystupuje ako svedkyňa. Jeho švagrine prišlo vhod toto jeho zaistenie k tomu, aby mohla nadobudnúť majetok a získať značný prospech. Jej výpoveď berie čisto ako účelovú a ničím nepodloženú. Spomínala incident, ktorý sa mal stať dva týždne pred žalovaným skutkom, kde sa mal tiež synovi vyhrážať, čo samozrejme nie je pravda, lebo ak by mala jeho švagriná možnosť mu uškodiť a vyštvať ho z domu, tak by to určite využila a ona sama by podala trestné oznámenie a nie ako uviedla, odhovárala syna, aby to nechal tak. Orgány činné v trestnom konaní nezobrali do úvahy extrémne rozpory vo výpovediach či už v prípade jeho syna - poškodeného, alebo nepriamych svedkov, nerešpektovali pravidlo v pochybnostiach v prospech obvineného a celé toto konanie je jednou veľkou fraškou proti jeho osobe, nehovoriac o tom, že sa v žiadnom prípade nedá hovoriť o rovnosti zbraní pred súdom, keďže v očiach sudcu bol vinný už pred procesom. V žiadnom prípade sa na neho pred procesom nehľadelo ako na nevinného a nedodržala sa prezumpcia neviny, ktorou by mal byť každý viazaný, nehovoriac o nezávislom a nestrannom súdnictve, ktoré by malo aj navonok vystupovať ako nestranné a nezaujaté. Už len z toho, ako bola určená trestná sadzba v jeho prípade sa mu javí ako zámerne a nezákonne zdvihnutá spodná hranica, nakoľko sudca mu spodnú hranicu určil na 16 mesiacov a vrchnú na 36 mesiacov, hoci pri zákonom stanovenej trestnej sadzbe, keďže ide o sadzbu od 6 mesiacov do 36 mesiacov a v jeho prípade prevažoval pomer priťažujúcich okolností, tak sa mala spodná hranica zdvihnúť o 1/3, čo znamená 9 mesiacov. Nevie, ako sa sudcovi podarilo určiť v jeho prípade spodnú hranicu na 16 mesiacov. Aj toto určenie spodnej hranice sadzby sa mu javí ako zámerné a účelové. Aj v dôvodoch odvolania podaných obhajcom sa namietajú v podstate obdobné skutočnosti. V odvolaní sa vytýka prvostupňovému súdu, že svoje rozhodnutie postavil na výpovedi svedka poškodeného I. O., aj keď v jeho výpovediach existujú vážne rozpory, pričom svedok I. O., ktorý má obžalovaného tiež usviedčať, nebol priamym svedkom žiadnych vyhrážok. Podľa názoru obhajoby v prípade slovného spojenia „počkaj, ja ti dám“, nešlo o takú vyhrážku, ktorá by bola spôsobilá vzbudiť dôvodnú obavu z jej naplnenia, pretože bola povedaná takým spôsobom, že je nepravdepodobné, že by ju naplnil a samotné použité slová preukazujú, že jej intenzita bola minimálna a nebola tak naplnená objektívna stránka trestného činu. Tvrdenie, že mal mať v ruke nôž, nie je ničím podložené, ide podľa ich názoru iba o účelové tvrdenia poškodeného, aby podporil svoje obvinenia. Podľa ich názoru ide iba o akúsi pomstu syna voči otcovi za to, že tento ho kontroloval a žiadal od neho, aby si riadne plnil svoje povinnosti. V tej súvislosti poukazuje na pohnútku, ktorá viedla poškodeného k tomu, že takéto obvinenie vzniesol. Ako vyplynulo z vykonaného dokazovania, poškodený na záver hádky na dvore rodinného domu napadol jeho, a to takým spôsobom, že mu spôsobil zranenie a zničil oblečenie, čo potvrdil aj svedok O.. Následne po tom, čo sa opätovne poškodený snažil vyprovokovať ho k hádke, a to vypnutím elektriny, na čo on reagoval slovami „ja ti dám“, a sám chcel zavolať na políciu, o čom poškodený vedel, poškodený, aby zľahčil a obhájil svoje konanie, zavolal políciu a podal oznámenie. K uvedenému ho podľa ich názoru viedlo to, že dobre vedel, že už za rovnaký skutok bol odsúdený, a preto za útočníka, a toho, kto vyvolal konflikt, budú považovať jeho. V prípade, ak má výpoveď svedka slúžiť ako jediný dôkaz preukazujúci vinu obžalovaného bez ďalších podporných dôkazov, musí byť tento dôkazný prostriedok jasný, logicky zrozumiteľný, presvedčivý a zároveň nesmie byť inými dôkazmi spochybniteľný, či dokonca vyvrátený, čo v danom prípade splnené nie je. Svedok poškodený aj pred súdom svoje výpovede niekoľkokrát menil a upravoval. S poukazom na vykonané dôkazy a skutočnosti, základnú zásadu platnú v trestnom práve in dubio pro reo, nie je podľa jeho názoru preukázané, že ku skutku tak, ako mu je kladený za vinu, v obžalobe došlo, preto navrhol, aby krajský súd napadnutý rozsudok zrušil a jeho spod obžaloby v zmysle § 285 psím. a/ Tr. poriadku spod obžaloby oslobodil. Na základe podaného odvolania preskúmal krajský súd napadnutý rozsudok v intenciách ust. § 317 ods. 1 Tr. por., podľa ktorého ak odvolací súd nezamietne odvolanie podľa § 316 ods. 1 alebo nezruší rozsudok podľa § 316 ods. 3, preskúma zákonnosť a odôvodnenosť napadnutých výrokov rozsudku, proti ktorým odvolateľ podal odvolanie, ako aj správnosť postupu konania, ktoré mu predchádzalo, pričom na chyby, ktoré neboli odvolaním vytýkané, prihliadne len vtedy, ak by zakladali dôvod dovolania podľa § 371 ods. 1 a dospel k záveru, že odvolanie obžalovaného nie je dôvodné. V konaní pred súdom prvého stupňa bolo podľa názoru krajského súdu postupované tak, ako to vyžaduje ust. § 2 ods. 10 Tr. poriadku, teda tak, aby bol zistený skutkový stav veci, o ktorom nie sú dôvodné pochybnosti, a to v rozsahu nevyhnutnom na rozhodnutie. Vykonané dôkazy prvostupňový súd vyhodnotil spôsobom uvedeným v § 2 ods. 12 Tr. poriadku, a takýmto postupom dospel k správnym právnym aj skutkovým záverom. V odôvodnení svojho rozhodnutia prvostupňový súd veľmi podrobne rozpísal, ktoré dôkazy boli v posudzovanej veci vykonané, ktoré skutočnosti z jednotlivo vykonaných dôkazov vyplývali, ako vykonané dôkazy hodnotil, prečo obrane obžalovaného neuveril, a na základe akých dôkazov dospel k skutkovým a právnym záverom, ktoré prezentoval vo výroku svojho rozsudku. Dôvody rozhodnutia súdu prvého stupňa považuje aj krajský súd vzhľadom na obsah vykonaných dôkazov za správne, úplné a logické a tieto dôvody si osvojuje a v podrobnostiach na ne aj poukazuje. Aj podľa názoru krajského súdu bolo vykonanými dôkazmi, napriek tvrdeniam obžalovaného uvádzaným v jeho výpovediach, aj jeho odvolacím námietkam, preukázané, že konania uvedeného v skutkovej vete napadnutého rozsudku sa obžalovaný dopustil. Aj keď obžalovaný namieta, že poškodenému sa nijakým spôsobom ani dňa 16.6.2014, ani dva týždne predtým, nevyhrážal zabitím, že ho síce po predchádzajúcej vzájomnej hádke udrel plastovým lavórom, ale rozhodne nie v snahe ublížiť mu a celé trestné oznámenie zo strany syna je len účelové v snahe dostať ho do väzenia, niet ani podľa názoru krajského súdu dôvod výpovediam poškodeného, ktorý obžalovaného zo spáchania uvedeného konania usviedča, neveriť. Je logické, keďže pri tom, ako sa mal obžalovaný synovi dňa 16.6.2014 vyhrážať mala byť prítomná len manželka obžalovaného a matka poškodeného, ktorá využila svoje zákonné právo a odmietla vypovedať, že iný svedok, ktorý by mohol toto konanie a tieto vyhrážky priamo potvrdiť ani nie je, rovnako tak ako nie je iný svedok v prípade vyhrážok, ku ktorým došlo dva týždne predtým. Pri posudzovaní vierohodnosti jednotlivých výpovedí je teda potrebné vychádzať z toho, či tu existujú a sú preukázané skutočnosti, na základe ktorých by bolo možné urobiť záver o tom, či je na výpovedi svedka - poškodeného možné skutkové zistenia súdu prvého stupňa založiť. V uvedenom prípade aj podľa názoru krajského súdu takéto dôkazy existujú. V zhode s poškodeným, na rozdiel od tvrdení obžalovaného, totiž vypovedá aj svedok I. O.. Obžalovaný vo svojej výpovedi tvrdil, že časť nedorozumenia, ktoré mal so synom dňa 16.6.2014 vonku na dvore videl I. O., ktorý videl, ako mu syn nadával, aj ako ho bije, syn bol vtedy ako zmyslov zbavený. Z výpovede svedka I. O. však plynie, že po tom, čo obžalovaný prišiel k nemu a jeho synovi I., ktorého začal poučovať, že si má svoje veci upratovať, sa I. s otcom začali hádať, jeden druhému nadávali, načo obžalovaný chytil do ruky lavór, ktorým buchol I. po hlave. Potom hodil po I. fľašu, ktorá bola obalená v papieri a tou ho trafil do lýtka, na čo sa I. začal brániť tak, že prišiel k obžalovanému, chytil ho za tričko, potiahol smerom k sebe, na čo obžalovaný spadol na zem. Žiadnym iným spôsobom ho nebil ani nenapádal. Už túto časť konfliktu teda popisuje svedok I. O. v zhode s tým, ako to uvádza svedok - poškodený I. O. a nepotvrdzuje tvrdenie obžalovaného, ktorý na hlavnom pojednávaní uvádzal, že syn ho bil ako zmyslov zbavený, resp. jeho výpoveď v prípravnom konaní i pred sudcom pre prípravné konanie, že ho mal biť päsťami. Z výpovede svedka I. O. je možné vyvodiť aj potvrdenie dôvodu, pre ktorý po konflikte na dvore išiel poškodený do domu. Svedok I. O. uviedol, že po tom, čo otec odišiel do domu, počul z domu krik, a keďže nevedel, či náhodou nebije mamu, išiel do domu. Svedok I. O. potvrdil, že po tom, čo obžalovaný do domu išiel, bolo z domu počuť krik, na to za ním išiel hore I. O.. Z výpovede uvedeného svedka ďalej vyplýva, že potom znova bolo počuť krik a po chvíli vybehol I. O. z domu s plačom, povedal, že ide volať policajtov, lebo otec na neho vytiahol nôž, že ho zabije. Tento svedok, ako aj svedkyňa P. O. vo svojich výpovediach potvrdili aj ďalšiu časť výpovede svedka I. O., v ktorej uvádzal, že zabitím s nožom v ruke sa mu obžalovaný vyhrážal aj dva týždne predtým. Svedkyňa P. O. uviedla, že o incidente zo dňa 16.6.2014 sa dozvedela od svojho syna, ktorý jej telefonoval a povedal, že obžalovaný mal na I. vytiahnuť nôž, pričom uvádzala, že to nebolo po prvýkrát, pretože asi dva týždne pred tým, keď bola ešte doma, k nim I. prišiel a povedal, že otec na neho vytiahol nôž a takisto túto okolnosť potvrdil vo svojej výpovedi aj svedok I. O.. Vzhľadom na uvedené dôkazy, teda výpovede svedkov I. O. a P. O., obsah ktorých v príslušných častiach korešponduje s obsahom výpovede poškodeného, naozaj niet dôvod výpovedi poškodeného I. O. neveriť. K odvolacej námietke obžalovaného v tom smere, že výraz „počkaj, ja ti dám“, nie je možné považovať za konanie, ktoré by malo byť spôsobilé vzbudiť dôvodnú obavu, a teda naplniť znaky prečinu nebezpečného vyhrážania podľa § 360 Tr. zákona, krajský súd podotýka, že pokiaľ sa uvedené slovné spojenie dá do kontextu so situáciou, ktorá nastala, teda s tým, že obžalovaný mal tento výraz použiť v situácii, keď držal v ruke kuchynský nôž, ide o konanie, ktoré napĺňa pojmové znaky uvedeného prečinu. Okresný súd, teda vzhľadom na obsah vykonaných dôkazov skutkový stav ustálil správne a správne zistenému skutkovému stavu zodpovedá aj správna právna kvalifikácia, ktorú prvostupňový súd takisto náležitým spôsobom odôvodnil. Napriek námietkam obžalovaného krajský súd nezistil žiadne pochybenie ani vo výroku o treste. Aj tento svoj výrok prvostupňový súd náležitým a zákonu zodpovedajúcim spôsobom odôvodnil. Poukázal na kritéria, z ktorých pri rozhodovaní o druhu a výmere trestu vychádzal, osobu obžalovaného, jeho predchádzajúci spôsob života, v súvislosti s ktorým zdôraznil predošlé odsúdenie obžalovaného za trestnú činnosť rovnakej povahy, teda za trestné činy nebezpečného vyhrážania podľa § 360 Tr. zákona. Za uvedené trestné činy bol obžalovaný odsúdený 9.4.2009 trestným rozkazom Okresného súdu Poprad sp. zn. 4T 44/09 na nepodmienečný trest odňatia slobody v trvaní 8 mesiacov, z výkonu ktorého bol dňa 1.7.2009 podmienečne prepustený, výkon zvyšku trestu však bol dňa 13.10.2011 nariadený. Rozsudkom Okresného súdu Poprad zo dňa 29.4.2010, sp. zn. 2T 34/10, mu bol uložený nepodmienečný trest odňatia slobody v trvaní 10 mesiacov, ktorý vykonal 24.10.2010 a napokon trestným rozkazom Okresného súdu Poprad zo dňa 27.2.2013, sp. zn. 6T 17/13, nepodmienečný trest odňatia slobody v trvaní 8 mesiacov, ktorý vykonal 12.6.2013. Už len vzhľadom na uvedené skutočnosti, teda fakt, že sa mal súdeného trestného činu obžalovaný dopustiť napriek tomu, že v minulosti už na neho bolo opakovane prostriedkami trestnej represie aj bezprostredným výkonom trestu odňatia slobody pôsobené neumožňuje urobiť iný záver než záver o tom, že v danom prípade nemôže účel trestu splniť iný druh trestu, než nepodmienečný trest odňatia slobody. Ani vo vzťahu k výmere uvedeného trestu nezistil krajský súd pochybenie, ktoré by bolo možné napraviť v prospech obžalovaného. Prvostupňový súd pri stanovení trestnej sadzby, v rámci ktorej je možné obžalovanému trest ukladať postupoval správne a v súlade so zákonom. Za trestný čin podľa § 360 ods. 2 Tr. zákona stanovuje Trestný zákon vo svojej osobitnej časti trestnú sadzbu vo výmere 6 mesiacov až 3 roky. Keďže obžalovanému v danom prípade priťažovalo, že už bol v minulosti za trestný čin odsúdený, teda okolnosť uvedená v § 37 písm. m/ Tr. zákona a žiadna poľahčujúca okolnosť uvedená v § 36 Tr. zákona zistená nebola, je zrejmé, že u obžalovaného prevažuje pomer priťažujúcich okolností. Za takejto situácie je v zmysle ust. § 38 ods. 4 Tr. zákona potrebné zvýšiť dolnú hranicu zákonom ustanovenej trestnej sadzby o jednu tretinu. Podľa § 38 ods. 8 Tr. zákona zníženie hornej hranice alebo zvýšenie dolnej hranice trestnej sadzby podľa ods. 3 až 6 sa vykoná iba v rámci zákonom stanovenej trestnej sadzby; základom na zníženie alebo zvýšenie trestnej sadzby je rozdiel medzi hornou a dolnou hranicou zákonom ustanovenej trestnej sadzby. Rozdiel medzi hornou hranicou a dolnou hranicou zákonnej trestnej sadzby je v danom prípade 30 mesiacov. Jedna tretina z uvedeného rozdielu predstavuje teda 10 mesiacov, čo znamená, že o 10 mesiacov bolo potrebné zvýšiť dolnú hranicu zákonom stanovenej trestnej sadzby, takže zákonná výmera, v rámci ktorej mal prvostupňový súd trest ukladať, a ako to aj správne v odôvodnení rozsudku uviedol, bola 16 mesiacov až 3 roky. Trest, ktorý bol obžalovanému v danom prípade ukladaný, mu bol teda ukladaný v minimálne možnej výmere a to znamená, že znížiť ho pod túto výmeru už nie je možné. Okresný súd obžalovaného pre výkon uloženého trestu správne zaradil do ústavu na výkon trestu so stredným stupňom stráženia, keďže obžalovaný v posledných desiatich rokoch bol vo výkone trestu odňatia slobody uloženého mu za úmyselný trestný čin. V súlade so zákonom je aj rozhodnutie o uložení trestu prepadnutia veci, ktorá bola použitá na spáchanie trestného činu. Vzhľadom na uvedené skutočnosti, keďže krajský súd nezistil žiaden dôvod na zmenu alebo zrušenie niektorého z výrokov napadnutého rozsudku, potom odvolanie obžalovaného Q. O. podľa § 319 Tr. poriadku ako nedôvodné zamietol. jednohlasne Poučenie: Proti tomuto uzneseniu ďalší riadny opravný prostriedok nie je prípustný.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2015:8714010468.1 (dáta aktuálne k 15. 11. 2026). Záväzné je znenie zverejnené súdom.




